Alahelo, hatezerana, ireo teny roa ireo no azo ilazana ny fihetsika hita soritra, ary tsy takona nafenina teo amin’ireo vahoaka marobe an’arivony, tonga nanatrika ny faharavan’ny rovan’i manjakamiadana ravarava sy rotidrotika kila firehitry ny afo nandoro azy omaly alina. Afo vokatry ny doro tanety avy ary ambadika atsinanana, ary nandady niakatra niakandrefana no voalaza fa nahatonga ny afo. Sarotra tamin’ireo vahoaka marobe tafakatra teny ambony teny omaly hariva anefa ny nino izany. Tsotra ny fahitany ny zava-nitranga tsy tongatonga ho azy ny afo fa efa nomanina, ary ny rova mihitsy no notetehina na ho inona na ho inona anefa nahatonga izany, dia rava, ary tena vita tanteraka tokoa ny momba ity tranom-bakoka, izay efa nahatratra hatrany amin’ny siekla roa mahery tany ho any izay no nijoroany ity. Tranom-bakoka nanana ny maha izy azy. Tsy ny tantaran’iarivo sy imerina ihany no noraketiny fa ny tantaran’i madagasikara manontolo mihitsy. Marihina fa nokilasian’ny unesco ho isan’ireo toerana manan- tantara manerana patrimoine mondial izao tontolo izao ity rovan’i manjakamiadana ity. Rava sy potiky ny afo avokoa ireo trano tety ivelany. Anisan’izany ny tranovola, ny tranon’ny mpanjaka andrianampoinimerina, ny trano besakana, izay anisa’ny tranainy indrindra, satria efa nijoro tamin’ny andron’andriamasinavalona. Tety ivelany ihany, dia tapitra may avokoa ireo fasana misy trano manara, antsoina hoe fito miandalana , ary ny trano manara tamin’ilay fasana lehibe. Tsy lavitra ireo toerana ireo, avy aty atsimo kosa no misy ny trano fiangonana. Anisan’ny may kila koa io. Nandritra ny firehetan’ilay tranovola sy ireo teo akaikiny teo anefa dia voamarika fa tena nitsoka mafy tokoa ny rivotra avy any atsinanana. Vokatr’izany dia niampita, ary nanomboka nahazo ny tena vataben’ny trano lehibe indrindra, dia ny rova izany ny afo. Ireo varavarankely tery amin’ny fara-tampony no nandray ny afo voalohany, nahazo ny tafon-trano izay tena hipetrahan’ny endrik’ity rova ity izany avy eo ary dia tafidina ka nahazo ny tao anatiny iray manontolo. Nanomboka teo dia tsy nisy na inona na inona azo natao intsony, fa dia notazanim-potsiny ny afo, tao anatin’ny fanetserana sy ny alahelo mafy. Afo izay marihina fa tena nahery dia nahery vaika tokoa. Vao nanomboka nahazo ny rova kelikely ny afo, dia maro ireo tovolahy, mbola tena ao anatin’ny hatanorany tokoa no netsehan’ny fitiavana, ary nentanin’ny hafanam-po niditra an-tsehatra tao anatiny tao, ary niezaka namonjy ireo fanaka sy izay voarambon’ny tanana tao. Toa tsy tsaroan’izy ireo intsony ny hafanana nivaivay sy ny pitik’afo izay nifafy toy ny avandra. Mba nisy tafavoakan’ireo tanora ireo ihany ny ampahany vitsy dia vitsy tamin’ireo fanaka, sy tabilao mirakitra ny sarin’ireo mpanjaka. Mikasika ireo tabilao ireo indrindra dia voalaza fa hoe mahatratra any amin’ny 700 any ho any ny isany tao anaty rova. Anisan’ny tafavoaka tao ihany koa anefa araka ny voalazan’ny tompon’andraikitra iray tao amin’ny ministeran’ny kolontsaina ny seza fiandrianana sy ireo satroboninahitra couronnes vitsivitsy. Nandeha ny ora, nitombo hatrany ny fahavoazana sy ny fahapotehana fa vao maika nitombo koa ny alahelo raha injay nandeha ny feo fa tavela ary may kila tsy tafavoaka tao ny efa-dahy tamin’ireo tovolahy nanao ny ainy tsy ho zavatra , namonjy ireo fanaka tao an-drova vaky fo ny rehetra ary maro dia maro no latsa-dranomaso. Eny fa na dia hatramin’ireo teratany vahiny maromaro, nanatrika teny aza. Tsy rariny! Tsy rariny ! Tena tafahoatra loatra izao! Izany ny feo re niverimberina teo ambavan’ireo vahoaka marobe, izay nandrakotra ny lalana rehetra teo ambony teny andohalo, imarivolanitra, anjohy. , ary ny tany ambadika atsimo rehetra tany. Efa ho tamin’ny 10 ora sy sasany alina tany ho any vao nanomboka nidina tsikelikely namonjy fodiana ny rehetra.